Gewapende roof by Spur in Hartenbos(Grafika: Takoda Spur Steak Ranch/Facebook) Da Gamaskop-polisie ondersoek ŉ sakerooftog ná ŉ voorval in Hartenbos Donderdagaand net voor 22:00. Sers. Christopher Spies, woordvoerder van die polisie, sê vyf gewapende mans het die restaurant betree en personeel aan diens gedreig. “Hulle het ŉ toesighouer aangerand en met ŉ onbekende bedrag kontant gevlug. Hulle het met ŉ Toyota Corolla, wat aan een van die restaurantgangers behoort het, weggejaag.” Die voertuig is later verlate aangetref langs die N2 naby die afrit na Danabaai. Spies sê die soektog na die verdagtes duur voort. Ao. Marizaan du Plessis, ondersoekbeampte, versoek die publiek om na vore te kom met enige inligting wat tot die inhegtenisneming kan lei van die verdagtes. Deel inligting met die polisie by 044 606 2235 of skakel Crime Stop by 08600 10111. Die polisie se ondersoek duur voort. Die Mossel Bay Advertiser het berig die gewapende roof het tydens ŉ vier uur lange beurtkragfase plaasgevind, alhoewel Spur voorsiening maak vir kragtoevoer tydens beurtkrag.